Nexhmije Hoxha

Nexhmije Hoxha (jaiotzako izena, Xhuglini; Bitola, 1921eko otsailaren 8a - Tirana, 2020ko otsailaren 26a) albaniar politikari komunista izan zen, Enver Hoxharen emaztea. Senarrarengandik oso gertu egon zen beti eta profil politiko handia eduki zuen. 1985ean, senarra hil ondoren, eragin politikoari eusten ahalegindu zen.

 Biografia 
Nexhmije Hoxha (jaiotzerakoan Nexhmije Xhuglini izendatu zuten) Bitolan jaio zen, egungo Ipar Mazedonian, orduko Jugoslavian. Aita eta ama musulmanak zituen. Geroago, Tirana joan zen bizitzera gurasoekin, eta Ama Erreginaren Institutu Pedagogikoan ikasi zuen. 1941eko azaroan, oraindik eskola-irakasle izateko trebatzen ari zela, Albaniako Alderdi Komunista sortu berrian sartu zen eta, urtebete geroago, Albaniako Nazio Askapenerako Mugimenduaren Kontseilu Nagusiko kide hautatu zuten. 

Bigarren Mundu Gerran Italia faxistaren eta Alemaniako Wehrmachteko tropen aurka borrokatu zen, Nazio Askapenerako Armadaren Lehen Dibisioaren zati gisa. Erresistentzia talde hau komunistek zuzentzen zuten eta britainiarrek Albaniara bidali zituzten Operazio Berezietako Indar Exekutiboek babesten zuten. 1943an Albaniako Emakumeen Ligako Idazkaritzako kide hautatu zuten, eta haren presidente izan zen 1946tik 1952ra, Ollga Plumbi ordezkatuz.

 Enver Hoxharekin harremana 
Albaniako Lanaren Alderdiaren batzar batean ezagutu zuen Enver Hoxha. Honek ezkontzea proposatu zion 1942an, eta hiru urte geroago ezkondu ziren. Handik aurrera, Enver Hoxhak gero eta ardura handiagoak lortu zituen gobernu komunistan.Martin, Mart (2000). The almanac of women and minorities in world politics. Boulder, Colo. : Westview Press. 3. orrialdea

 Ibilbide politikoa 
1966an, Albania gero eta bakartuago zegoen garaian, Ikasketa Marxista-Leninisten Institutuko zuzendari bihurtu zen, garbitasun ideologikoa bermatzeaz eta propaganda zabaltzeaz arduratzen zen organoa. 

70. hamarkadaren amaieran, Albaniako Emakume Antifaxisten Elkarteko buru zela, emakumeen beloa debekatu zuen.

Sigurimiko polizia sekretuarekin zuen harremanak eztabaida ugari sortu ditu. Nexhmijek 1998an argitaratu zuen bere memoria liburuan ziurtatu zuen bere senarrak damua agertu zuela Sigurimiak egin zituzten exekuzio kopuruarengatik.

1985ean, senarra hil ondoren, Fronte Demokratikoko presidente hautatu zuten, aterki elkarte bat. Senarraren ondare politikoa defendatu zuen erreformen garaian (1990-1991). Fronte Demokratikoko presidente kargua utzi behar izan zuen 1990eko abenduan, eta Adil Çarçani lehen ministroak ordezkatu zuen.

Albanian komunismoa erori ondorengo hasierako egunetan Ramiz Alia "traidore nazional" gisa deskribatu zuen. Baina, geroago, bere adierazpena ezeztatu zuen. Orduan esan zuen Alia eta Albaniako Lanaren Alderdia sozialismotik salba zitekeena salbatzen saiatu zirela.

 Azken urteak eta heriotza 
Alderdi Sozialistatik kanporatu zuten 1991ko ekainaren 13an, eta Zeri i Popullit egunkariak kritikatu egin zuen, ustez bizimodu arranditsua zuelako. 1991ko abenduaren 10ean atxilotu zuten, eta 1993ko urtarrilaren amaieran bederatzi urteko kartzela-zigorra ezarri zioten 750.000 leks bidegabe erabiltzeagatik. Zigorra hamaika urtera igo zuen apelazio auzitegiak. Nexhmije Hoxha 1997ko urtarrilean atera zen espetxetik.

2020ko otsailaren 26an hil zen, 99 urte zituela, Tiranako bere etxean. Bere heriotzaren unean, Albaniako buruzagi komunistarik zaharrena zen.

 Bizitza pertsonala 
Urte luzez, bere senarrarekin bizi izan zen Tiranako Bllok auzoan, herrialdeko elitearen bizilekuan. Hala ere, Nexhmijek defendatu zuen ez zuela bizitza nabarmenik eduki. Horren adibide gisa, 1945eko bere ezkontza zeremonia aipatzen zuen, ez baitzuen ez soinekorik, ez harrerarik, ezta eztei-bidaiarik izan.

 Erreferentziak 

 Kanpo estekak 

Kategoria:Antierrebisionistak
Kategoria:Albaniako ateoak
Kategoria:Emakume komunistak
Kategoria:Albaniako komunistak
Kategoria:Emakume politikariak
Kategoria:Tiranan hildakoak
Kategoria:Bigarren Mundu Gerrako erresistentziaren emakumeak